Ayikye dem mucunaf kutc (suterot)

Ayikye dem mucunaf kutc ( englavon The Man with the Twisted Lip ) tir berpotam ke Arthur Conan Doyle taneon sanegayan bak 1891 koe Standard Magazine virda az direilanon koe Yona stuva ke Sherlock Holmes berpotamak.

 Vildeks 
Bak 1890, Watson selaropik bak gaveon mielcek gan Whitney W-ya zo rozar, i gan nik ke kurenya. Inafe kurenikye mali konak viel al griawir ise larde tir vibongafamik, pune koe wupesise vibongaxe ke East End revava ke London arse tigir.

Whitney W-ya dwirsir nume va Watson denlakir enide katrasitison va kurenye di zo pomar. Selaropik askir voxe zo gevapar viele va Sherlock Holmes banlize gamdar, i va nik efuyus ton guazik is kaaneyas va giva tikisa vas warzafa toda vanmiae vibongafamikeem.

Griawira ke Neville Saint-Clair W-ye tise fiuntaf is uxaf arientusik tir bulapafa larde Saint-Clair W-ya lanecker da va ine kake dilk ke toleaf vegem ke vibongaxe ke Upper Swandam nuda poke etolxo al wir. Ine va dilk vere al illanir numen Saint-Clair W-ya trakuckuyur da kon zvak dilizeyer.

Batdume ina va xe lakolaniyir voxe gan pilkotik ke vibongaxe zo tatceyer. Bam va ardial gukoeyer voxazen ardialik va Saint-Clair W-ye me lajutrasiyid. Koe olkoba lize ine al zo kozwiyir, pune tanoy prazdaf is zionapaf wipitesik anton tigiyir, i ayikye grupepene gan ardial is yoltkirafe gu Hugh Boone.

Ardialik ko munesteks fu bazeyed da batcoba tiyir rokla viele Saint-Clair W-ya va bor dem norkaxa kum inta tcaluteyer ise kagrupeyer, i va bor djulusteyen gan kurenye mu nazbeye. Kaljoxara va ki ke vageem ke kurenye trasiyir.

Kadimion inafa lioza dem ucom kotraf gu talolk kou Thames kuksa tite xe zo katrasir. Wipitesik zo soper aze gu ardialxe zo kostoler. Holmes taneon lanecker da Saint-Claire W-ye tiyir adjubeyen xakeyes kosik. Voxen arti vieltum radimi griawira ke Saint-Clair W-ye, inaf kurenik va inon suteyena twa kazawar. Artfira ke bata twa vebar da Holmes va zolteks dimon gokrafiar.

Holmes ko ardialxe lanir lize va lesay ware zionaf ke Boone kan weepta tcater nume va gexata ke Neville Saint-Clair razdar. Saint-Clair kowelidar, pebuson da va jontolafa blira al ugalar. Bak jotugal, tiyir wenyusik az felusik. Nope olegara va lan teliz, gu wipitesik va int abicedje efuyur ise va erba jontikote wayar. Kaikion, ta verkara va bozapa, remi konak viel gin wipiteyer. Adre vanpiyir wipitesebik. Inaf waks tiyid umote in robevulayar wabik ise va kureranya roguzekayar. Holmes vilter da va birga ke Saint-Clair di nendoyer liedje Hugh Boone mea awitir.

Bata rupa tir tanafa ke rupeem ke Holmes. Viele bula zo maer pune dostecket da meka gomilara al tiyir. Volcum aryona rupa, Holmes me diver kane va bula al lajumaer nume isker da belisik miv gomaltrakur.

 Yunkexa 
Konaka yunkexa va berpotam, koe sanegasa virda bak 1891 :

 Dere rupel 
 Arthur Conan Doyle' : Englavaf suterotik ( 1859-1930 )
 (en) Ayikye dem mucunaf kutc, dene Wikisource'' 

 Vuestexa 


Ayikye dem mucunaf kutc
Ayikye dem mucunaf kutc
Ayikye dem mucunaf kutc
Ayikye dem mucunaf kutc
Ayikye dem mucunaf kutc